Covid-19-statistieke: Byna 8 000 nuwe gevalle‘n Gesondheidswerker in Johannesburg maak gereed om ‘n Covid-19-toets te doen. (Foto: Luca Sola/AFP) Terwyl talle Suid-Afrikaners asem ophou oor moontlike strenger beperkings wanneer pres. Cyril Ramaphosa die land Maandagaand toespreek, bly Covid-19-getalle steeds skerp styg. Dr. Zweli Mkhize, minister van gesondheid, het Sondagaand gesê altesaam 7 999 nuwe gevalle is bevestig. Tot dusver het 860 964 mense in Suid-Afrika positief vir die virus getoets en 761 011 mense het reeds van die siekte herstel. Mkhize het ook nog 170 sterftes bevestig. Hiervan was die meeste – altesaam 94 – in die Oos-Kaap. Elf sterftes is in die Vrystaat aangemeld, drie in Gauteng, vier in die Noord-Kaap en 54 in die Wes-Kaap. Die algehele sterftesyfer weens Covid-19 staan tans op 23 276. Die Wes-Kaap het in hierdie stadium met 24 054 die meeste aktiewe gevalle van die virus. Die provinsie word gevolg deur KwaZulu-Natal met 17 708 aktiewe gevalle, die Oos-Kaap met 16 287 aktiewe gevalle en Gauteng met 9 240. Die LUR vir gesondheid in die Oos-Kaap – een van die provinsies waaroor daar besonder baie kommer is weens die verspreiding van die virus – het intussen Sondag positief vir Covid-19 getoets. Sindiswa Gomba het ŉ beroep gedoen op enigiemand met wie sy in direkte aanraking was, om ook ŉ Covid-19-toets te laat doen. Gomba is asimptomaties en is in hierdie stadium in self-isolasie by haar huis. Gomba het weereens ŉ beroep op mense gedoen om hul maskers te dra, ŉ sosiale afstand te handhaaf en hande gereeld te was ten te ontsmet. Ramaphosa spreek die land vanaand toe te midde van groot kommer dat daar opnuut streng afsonderingsregulasies ingestel gaan word in ŉ poging om die stygende virusgetalle in bedwang te bring. Die tyd is nog nie bekend gemaak nie. Baie Suid-Afrikaners se Kersplanne hang in die weegskaal, terwyl ŉ provinsie soos die Wes-Kaap reeds gewaarsku het dat ŉ hernieude streng afsonderingstydperk dodelik vir sy ekonomie gaan wees.